На основу члана 132. став 2. Закона о полицији („Службени гласник РС”, бр. 6/16, 24/18 и 87/18) и члана 42. став 1. Закона о Влади („Службени гласник РС”, бр. 55/05, 71/05 − исправка, 101/07, 65/08, 16/11, 68/12 − УС, 72/12, 7/14 − УС, 44/14 и 30/18 ‒ др. закон),

Влада доноси

**У Р Е Д Б У**

**О ИЗМЕНАМА И ДОПУНАМА УРЕДБЕ**

**О СТРУЧНОМ ОСПОСОБЉАВАЊУ И УСАВРШАВАЊУ У МИНИСТАРСТВУ УНУТРАШЊИХ ПОСЛОВА**

**Члан 1.**

У Уредби о стручном оспособљавању и усавршавању у Министарству унутрашњих послова („Службени гласник РС”, бр. 42/17 и 56/18) у члану 32. додаје се нови став 3. који гласи:

„Изузетно од става 2. овог члана, за лица која су са успехом завршила основне струковне односно основне академске студије Криминалистичко-полицијског универзитета (у даљем тексту: свршени студенти КПУ), а која су одлуком министра примљена на основну полицијску обуку, обука се реализује само у Центру, кроз припремну наставу за полагање завршног испита.”

Досадашњи став 3. постаје став 4.

**Члан 2.**

У члану 34. додаје се став 2. који гласи:

„Изузетно од става 1. тачка 3) овог члана, право учешћа на конкурсу има свршени студент КПУ који нема више од 27 година старости.”

**Члан 3.**

У члану 35. додаје се нови став 4. који гласи:

„Поред документације из става 3. овог члана, свршени студенти КПУ прилажу и доказ о успешно завршеним студијама.”

У досадашњем ставу 4. који постаје став 5. реч: „здравстевног” замењује се речју: „здравственог”.

**Члан 4.**

У члану 36. после речи: „став 1. тач. 1−6.” додају се речи: „и става 2.”

**Члан 5.**

У члану 48. додаје се став 4. који гласи:

„Изузетно од става 3. овог члана, свршени студенти КПУ који су испунили услове предвиђене чланом 34. ове уредбе и који су положили квалификациони испит, имају приоритет у рангирању у односу на остале кандидате.”

**Члан 6.**

У члану 50. додаје се став 2. који гласи:

„Приликом доношења одлуке о пријему кандидата из става 1. овог члана, а у зависности од броја пријављених кандидата и резултата које су кандидати остварили на квалификационом испиту, министар може донети одлуку да се на обуку приме само кандидати који су остварили најмање 250 бодова.”

**Члан 7.**

После члана 77. додаје се члан 77а који гласи:

„**Члан 77а**

„На полазнике који су свршени студенти КПУ се не примењују члан 68. и чланови 70−77. ове уредбе, изузев одредби из члана 70. став 1. и члана 72. став. 1.”

**Члан 8.**

У члану 78. додаје се нови став 2. који гласи:

„Изузетно од става 1. овог члана, полазници који су свршени студенти КПУ, након успешно реализоване припремне наставе за полагање завршног испита стичу могућност полагања завршног испита.”

Досадашњи став 2. постаје став 3.

**Члан 9.**

У члану 86. став 1. мења се и гласи:

„Полицијском обуком основног нивоа, запослени у Министарству који нису завршили основну полицијску обуку, курс за полицајце, Средњу школу унутрашњих послова, Вишу школу унутрашњих послова, Полицијску академију, основне струковне или основне академске студије Криминалистичко-полицијске академије односно Криминалистичко-полицијског универзитета, усвајају знања, стичу вештине и ставове неопходне за обављање полицијских и осталих послова у одређеној области рада Министарства.”

**Члан 10.**

У члану 90. додаје се став 3. који гласи:

„На лица из става 1. овог члана, приликом пријема у радни однос, не примењују се одредбе прописа које уређују услове за попуну специјалне и посебних јединица полиције, нити посебни услови у погледу обука и курсева прописаних актом о унутрашњем уређењу и систематизацији радних места у Министарству.”

**Члан 11.**

Поступци који су започети, а нису окончани до дана ступања на снагу ове уредбе, окончаће се у складу са одредбама ове уредбе.

**Члан 12.**

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-4882/2019

У Београду, 16. маја 2019. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |